Source: http://jogaszvilag.hu/rovatok/napi/kuria-uj-kollegiumvezeto-helyettes
Timestamp: 2017-10-23 02:21:08
Document Index: 1999632

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Orosz Árpád a Kúria új kollégiumvezető-helyettese - Napi - Jogászvilág
Orosz Árpád a Kúria új kollégiumvezető-helyettese
Cimkék: dr. Orosz Árpád, Kúria Polgári Kollégium, kinevezés, bíróság, Kálmán Attila
A Kúria tanácselnök bíráját, dr. Orosz Árpádot nevezte ki november elsejével a legfőbb bírói fórum polgári kollégiumának új vezető-helyettesévé a testület elnöke, dr. Darák Péter. Orosz Árpád megbízatása 2021. október 31-éig szól.
November elsejével dr. Orosz Árpád a Kúria Polgári Kollégiumának új helyettes vezetője. A Kúria elnöke, dr. Darák Péter a bíróságok szervezetéről és igazgatásáról szóló törvény alapján idén november 1-jétől 6 éves, határozott időtartamra, 2021. október 31-éig nevezte ki a posztra a legfőbb bírói fórum tanácselnök bíráját – tájékoztatott a Kúria sajtótitkársága.
Orosz Árpád 2007-től dolgozik a Kúrián, a korábbi Legfelsőbb Bíróságon (fotó: Rózsa Zsuzsa)
Orosz Árpád 1983-ban szerzett oklevelet a szegedi József Attila Tudományegyetem Állam- és Jogtudományi Karán, jogi szakvizsgát 1985-ben tett, 2000-ben pedig az Eötvös Loránd Tudományegyetemen Európa-jogi szakjogászi képesítést szerzett. Bíróként a Kecskeméti Városi Bíróságon kezdett dolgozni 1985-től, majd 1990 és 2006 között a Bács-Kiskun Megyei Bíróságon különböző beosztásokban, legvégül a Polgári-Gazdasági-Közigazgatási Kollégium vezetőjeként tevékenykedett.
A Legfelsőbb Bíróságra 2007-ben nevezték ki Orosz Árpádot, ahol 2008-tól kezdve legfelsőbb bírósági, illetve kúriai tanácselnökként dolgozik.
(Az Orosz Árpáddal készült portréinterjúnk az Ügyvédvilág novemberi számában olvasható – a szerk.)
Jogi diplomát kell szerezniük a bírósági végrehajtóknak »